
Συνδιοργάνωση – συμμετέχοντες φορείς στην Οργανωτική Επιτροπή:  

· Δημοτική Κοινότητα Μυτιλήνης, Δήμου Λέσβου

· Αντιδημαρχία Πολιτισμού & Τουρισμού, Δήμου Λέσβου 

· Αντιδημαρχία Εθελοντισμού & Νέας Γενιάς, Δήμου Λέσβου

· Ν.Π.Δ.Δ. Τουρισμού, Πολιτισμού, Αθλ/σμού, Δήμου Λέσβου 

· Τοπικό Συμβούλιο Νέων, Δήμου Λέσβου      

· Επιμελητήριο Λέσβου     

· Εμπορικός Σύλλογος Μυτιλήνης

· Ένωση Τουριστικών & Ναυτικών Πρακτόρων Λέσβου 

· Ένωση Ξενοδόχων Λέσβου 

· Εθελοντές – δημότες Μυτιλήνης  

Μυτιλήνη, 23 Φεβρουαρίου 2016 

Προς: Πανεπιστήμιο Αιγαίου.   

Λόφος Πανεπιστημίου,   
Ενταύθα.
ΘΕΜΑ: Συμμετοχή φοιτητών στο “Κυνήγι του κρυμμένου θησαυρού”.
Αξιότιμοι κύριοι, 
Η Οργανωτική Επιτροπή της Λεσβιακής Αποκριάς 2016: “Τα Γιούνια”, σας γνωστοποιεί ότι φέτος, όπως και πέρυσι, διοργανώνει στην πόλη της Μυτιλήνης κατά τη διάρκεια των Απόκρεω, διάφορες καρναβαλικές εκδηλώσεις.

Ανάμεσα σ’ αυτές, πρωτεύοντα ρόλο θα διαδραματίσει και πάλι το παιχνίδι με τίτλο “Κυνήγι του κρυμμένου θησαυρού”, το οποίο θα αποτελέσει τη “ραχοκοκαλία” πάνω στην οποία θα βασίζονται όλες σχεδόν οι καρναβαλικές εκδηλώσεις της πόλης. 

Το “Κυνήγι του κρυμμένου θησαυρού”, αποτελεί ένα από τα πιο συναρπαστικά κομμάτια κάθε Καρναβαλιού. Προσφέρει έντονες εμπειρίες και συγκινήσεις, δημιουργεί δυνατές φιλίες και αποτελεί από μόνο του πόλο έλξης για τη συμμετοχή στις καρναβαλικές εκδηλώσεις.
Έχει έντονα διδακτικό και επιμορφωτικό  χαρακτήρα, ενώ αναπτύσσει σε μεγάλο βαθμό την οξυδέρκεια και το πνεύμα συνεργασίας των συμμετεχόντων, αφού οι δραστηριότητές του περιλαμβάνουν γρίφους, ασκήσεις περιήγησης μέσα από κρυμμένα ενδεικτικά στοιχεία διασκορπισμένα σε ολόκληρη τη πόλη και διαγωνισμούς με παιχνίδια πλατείας. Οι δράσεις αυτές “αναστατώνουν” την πόλη και μεταφέρουν σε κάθε άκρη της το καρναβαλικό πνεύμα, ενώ τα θέματα έχουν ως βάση τον πολιτισμό, την ιστορία και τους ανθρώπους της πόλης μας.

Το “Κυνήγι του κρυμμένου θησαυρού”, επιφυλάσσει πλήθος εκπλήξεων, συγκινήσεων, εμπειριών, κωμικών καταστάσεων, απρόοπτων και ανατροπών για τους συμμετέχοντες “κυνηγούς”, αλλά και για το κοινό που θα εισπράξει την όλο ζωντάνια και φρεσκάδα αναζήτηση και θα παρακολουθήσει τα θεαματικά και χιουμοριστικά παιχνίδια.
Το “παιχνίδι” παίζεται από ομάδες καρναβαλιστών, οι οποίες αποτελούν τα πληρώματα που συμμετέχουν. Κάθε πλήρωμα καλείται να αντεπεξέλθει σε ένα πλήθος προκλήσεων, που τίθενται από την Οργανωτική Επιτροπή. Οι δραστηριότητες βαθμολογούνται και νικητής αναδεικνύεται το πλήρωμα με την υψηλότερη βαθμολογία.
Όπως είναι εύκολα αντιληπτό, οι φοιτητές του Πανεπιστημίου Αιγαίου (τμήματα Μυτιλήνης), μπορούν όπως έγινε και πέρυσι με εξαιρετική επιτυχία, να αποτελέσουν τα σημαντικότερα τμήματα των καρναβαλιστών. Μαζί με αρκετούς ενήλικες, θα προσκληθούν να συγκροτήσουν τα πληρώματα που θα λάβουν μέρος στο “Κυνήγι του κρυμμένου θησαυρού”. 
Η Οργανωτική Επιτροπή έχει δημιουργήσει μία ιστοσελίδα στη διεύθυνση http://lesvostreasure.wordpress.com, με όλες τις χρήσιμες και αναλυτικές πληροφορίες για το παιχνίδι. Επιπλέον στην ιστοσελίδα αυτή, υπάρχουν οι όροι και η διαδικασία για τη συμμετοχή ενός πληρώματος στο “Κυνήγι του κρυμμένου θησαυρού”.  

Λόγω του εξαιρετικά περιορισμένου χρόνου που απομένει μέχρι την έναρξη του παιχνιδιού (Παρασκευή, 4 Μαρτίου 2016), παρακαλούμε να ενημερώσετε τους φοιτητές όλων των τμημάτων που εδρεύουν στη Μυτιλήνη, προωθώντας τους το παρόν email.  
Για περισσότερες πληροφορίες και περαιτέρω συνεννόηση, παρακαλούμε επικοινωνήστε με τα μέλη της Οργανωτικής Επιτροπής και συντονιστές: a) κ. Άκη Αργυρόπουλο, τηλ. 22510 28177 & 6979 228800, email: lesvion@otenet.gr και β) κ. Νίκη Ζουμπούλη, τηλ. 22510 61916 & 6983 113002, email: nikizoumpouli@yahoo.com   

Με τιμή,  

Πάνος Μιχ. Πίτσιος  

Πρόεδρος Δ/Κ Μυτιλήνης 

